Էրիկ Սահակյան

Էրիկ Սահակյան (հունվար 17, 2001, Արմավիրի մարզ - սեպտեմբեր 27, 2020, Շահումյանի շրջան), Արցախի պաշտպանության բանակի զինծառայող, Արցախյան քառասունչորսօրյա պատերազմի մասնակից, Արցախի «Մարտական ծառայության» մեդալակիր։

Կենսագրություն

Կյանք և ուսում 

Ծնվել է 2001 թվականի հունվարի 17-ին Արմավիրի մարզի  Փարաքար գյուղում՝ ՀՀ զինված ուժերի մայոր Սմբատ Սահակյանի և ուսուցչուհի Անուշ Հակոբյանի ընտանիքում։ Ունի ավագ եղբայր՝ Արման Սահակյանը։

2006 թվականից սովորել է Փարաքարի հիմնական դպրոցում, տեղափոխվել է Երևանի 191 հիմնական դպրոց, որն ավարտել է 2015 թվականին։

Կրթությունը շարունակել է Փարաքարի միջնակարգ դպրոցում, ավարտել է 2018 թվականին։

Ավարտելուց հետո ընդունվել է Երևանի Ճգնաժամային կառավարման պետական ակադեմիա։ Առաջին կուրսն ավարտելուց հետո մեկնել է ծառայության։

Զինվորական ծառայություն 

Էրիկ Սահակյանը պարտադիր ժամկետային զինծառայության է անցել 2019 թվականի ամառային զորակոչով հուլիսի 28-ին Էջմիածնի զինկոմիսարիատից։ Ծառայում էր Արցախում։

Արցախյան պատերազմ 

2020 թվականի սեպտեմբերի 27-ի վաղ առավոտյան, Ադրբեջանի Հանրապետությունը լայնամասշտաբ հարձակում է գործել արցախա-ադրբեջանական հակամարտ զորքերի շփման գծի ամբողջ երկայնքով, որի արդյունքում ռմբակոծվել է զորամասը։ Ըստ ծառայակիցների՝ Էրիկը տագնապը լսելուն պես շարել է վաշտը, ցուցումներ տվել։ Ռմբակոծված ճաշարանից դուրս է բերել ճաշարանի 4 աշխատակցուհու, իրեն փրկվել չի հաջողվել։

Պարգևներ 

Հայաստանի Հանրապետության արտակարգ իրավիճակների նախարարի հրամանով 2021 թվականի հունվարի 12-ին Էրիկ Սմբատի Սահակյանը կատարած բացառիկ հերոսության և անձնազոհության համար հետմահու պարգևատրվել է «Կանխարգելում, օգնություն, փրկություն» շքանշանով։

2021 թվականի փետրվարի 22-ին, հայրենիքի սահմանները պաշտպանելիս ցուցաբերած խիզախության և անմնացորդ նվիրումի համար, ՀՀ նախագահի 2020 թվականի հոկտեմբերի 1-ի հրամանագրով, Էրիկը պարգևատրվել է «Մարտական ծառայություն» մեդալով։

2021 թվականի հոկտեմբերի 10-ին, Մարտունի քաղաքում, Ծովինար համայնքի ղեկավարի կողմից, պարգևատրվել է՝ «Ծովինարցի ազատամարտիկ» շքանշանով։

Հուղարկավորություն 

2020 թվականի սեպտեմբերի 29-ին տեղի է ունեցել Էրիկ Սահակյանի հուղարկավորությունը, զինվորական կարգով հերոսին հողին են հանձնել Եռաբլուր զինվորական պանթեոնում։

44-օրյա պատերազմի մասնակիցներ հայկական կողմից